Il-Kroazja marru fil-vantaġġ fl-20 minuta meta l-goalkeeper Spanjol Unai Simon naqas milli jżomm pass ta' Pedri li spiċċa fil-lasta tiegħu stess. Madanakollu Spanja ġabu l-gowl tad-draw fis-37 minuta meta wara konfużjoni fil-kaxxa Kroata, kien Pablo Sarabia li finalment kkonkluda fil-lasta għal 1-1. Fit-tieni taqsima Spanja ħadu l-inizjattiva tal-partita u proprju fis-57 minuta minn cross ta' Ferran Torres kien Cesar Azpilicueta li bir-ras tefa' fil-lasta.Biex fis-77 minuta huma skorjaw it-tielet gowl meta minn pass ta' Pau Torres, kien Ferran Torres li kkonkluda fil-baxx għal 3-1. Madanakollu fl-84 minuta l-Kroazja skorjaw it-tieni gowl meta minn pass ta' Luka Modric kien Ante Budimir li mill-viċin tefa' ġewwa għal 3-2. Iżda, drammatikament fit-92 minuta l-Kroazja kisbu l-gowl tad-draw meta minn cross ta' Mislav Orsic kien Mario Pasalic li bir-ras tefa' fil-lasta għal 3-3. Il-partita kellha tmur għall-ħin barrani. Fil-ħin barrani Spanja ħadu l-vantaġġ fil-100 minuta meta minn cross Alvaro Morata niżżel tajjeb u b'konklużjoni b'saħħitha għeleb lil goalkeeper Kroat għal 4-3. Biex żewġ minuti wara minn cross ta' Daniel Olmo kien Mikel Oyarzabal li tefa' ġewwa mill-viċin għal 5-3.